
UZNESENIE č. 220/2022/MR 
Miestna rada odporúča miestnemu zastupiteľstvu schváliť Všeobecne záväzné nariadenie č. ...../2022 mestskej časti Bratislava – Podunajské Biskupice zo dňa 03.05.2022 o dodržiavaní čistoty a poriadku na území mestskej časti Bratislava - Podunajské Biskupice v znení zapracovaných pripomienok.










Vyjadrenie komisií




Komisia finančná, podnikateľských činností a obchodu :

Komisia finančná, podnikateľských činností a obchodu odporúča prerokovať materiál na Miestnej rade a Miestnom zastupiteľstve mestskej časti Podunajské Biskupice.



Komisia sociálnych vecí a zdravotníctva :

Komisia sociálnych vecí a zdravotníctva MsZ Bratislava-Podunajské Biskupice odporúča miestnemu zastupiteľstvu schváliť predložený návrh. 


Komisia školstva, kultúry, mládeže a športu :

Komisia školstva, kultúry, mládeže a športu odporúča miestnemu zastupiteľstvu prerokovať a schváliť  návrh na zrušenie VZN a návrh VZN.



Komisia územného plánu, výstavby, životného prostredia, odpadov a cestného hospodárstva

Členovia komisie ÚP,V,ŽP,OaCH odporúčajú schváliť MiZ  VZN č. .../2022 MČ Bratislava – Podunajské Biskupice zo dňa 03.05.2022 o dodržiavaní čistoty a poriadku na území MČ Bratislava – Podunajské Biskupice s účinnosťou od 01.06.2022.



Návrh uznesenia



Uznesenie č. : .................................................

Miestne zastupiteľstvo mestskej časti Bratislava – Podunajské Biskupice po prerokovaní:





schvaľuje:

Všeobecne záväzné nariadenie č.  ...../2022  mestskej časti Bratislava – Podunajské Biskupice zo dňa 03.05.2022 o dodržiavaní čistoty a poriadku na území mestskej časti Bratislava - Podunajské Biskupice s účinnosťou od 01.06.2022


















Dôvodová správa



	Zásadná novelizácia zákona č. 135/1961 Z. z. (tzv. cestný zákon, v jeho aktuálnom znení z 01.06.2021), kedy bola presunutá povinnosť udržiavať poriadok a čistiť komunikácie pre peších (chodníky a iné) v zimnom období z majiteľov, správcov, nájomcov, či užívateľov nehnuteľností priľahlých k takejto komunikácií na mestá a obce si vyžiadala aj novelizáciu všeobecne záväzného nariadenia č. 2/2003 zo dňa 15.04.2003.
	Rovnako bolo v novo navrhovanom všeobecne záväznom nariadení potrebné podchytiť aj zrušenie zákona č. 223/2001 Z. z. a jeho nahradenie novým zákonom č. 79/2015 Z. z. (tzv. zákon o odpadoch, v jeho aktuálnom znení z 06.02.2021).
Predmetné všeobecne záväzné nariadenie má upravovať ako sú v mestskej časti upravované podmienky a pravidlá na udržanie čistoty, poriadku a ochrana verejnej zelene. Mestská časť Bratislava-Podunajské Biskupice má prijaté takéto všeobecne záväzné nariadenie č. 2/2003 o dodržiavaní čistoty a poriadku na území mestskej časti Bratislava - Podunajské Biskupice v znení novelizácii všeobecne záväzné nariadenie č. 2/2003 a všeobecne záväzné nariadenie č. 1/2006, ktoré upravuje povinnosti fyzických a právnických osôb, vlastníkov, správcov a užívateľov pozemkov, nehnuteľností, verejných priestranstiev a iných objektov, ako aj obyvateľov a návštevníkov mestskej časti s cieľom dosiahnuť čisté a zdravé životné prostredie a udržiavať čistotu a poriadok na území mestskej časti. Všeobecne záväzné nariadenie č. 2/2003 upravuje aj povinnosti pri čistení chodníkov v §6 ods. 6 („Vlastníci, správcovia alebo užívatelia nehnuteľností, ktoré v zastavanom území hraničia s cestou alebo miestnou komunikáciou, zodpovedajú za škody, ktorých príčinou boli závady v schodnosti na priľahlých chodníkoch, ktoré vznikli znečistením, poľadovicou alebo snehom a neboli bez prieťahov odstránené“), avšak v rozpore s v súčasnosti účinným ustanovením §9a cestného zákona (zákon č.135/1961 Zb. o pozemných komunikáciách: „Správcovia miestnych ciest zodpovedajú za škody, ktorých príčinou boli závady v schodnosti miestnych ciest určených pre chodcov alebo v schodnosti chodníkov okrem prípadu, že preukážu, že nebolo v medziach možnosti tieto závady odstrániť ani na ne predpísaným spôsobom upozorniť.“).   







VŠEOBECNE ZÁVӒZNÉ NARIADENIE č. ...../2022 

mestskej časti Bratislava-Podunajské Biskupice zo dňa 03.05.2022
o dodržiavaní čistoty a poriadku na území mestskej časti Bratislava-Podunajské Biskupice



	Miestne zastupiteľstvo mestskej časti Bratislava-Podunajské Biskupice podľa § 15 ods. 2 písm. a) a § 29 zákona č. 377/1990 Zb. o hlavnom meste SR Bratislave v znení neskorších predpisov, podľa § 6 ods. 1 v súlade s § 4 ods. 3 písm. f), g), h), n) zákona č. 369/1990 Zb. o obecnom zriadení v znení neskorších zmien a doplnkov, podľa § 9 ods. 2 zákona č. 135/1961 Zb. o pozemných komunikáciách (cestný zákon) v znení neskorších predpisov a v zmysle čl. 29 ods. 2 písm. k) a čl. 74 písm. q) Štatútu hlavného mesta Slovenskej republiky Bratislavy v znení dodatkov sa uznieslo na tomto všeobecnom záväznom nariadení

§ 1
Úvodné ustanovenie

	Toto všeobecne záväzné nariadenie (ďalej len „nariadenie“) upravuje povinnosti vlastníkov, správcov a užívateľov nehnuteľností a verejných priestranstiev, ako aj obyvateľov a návštevníkov mestskej časti Bratislava-Podunajské Biskupice (ďalej len „mestská časť“) s cieľom dosiahnuť čisté a zdravé životné prostredie, zabrániť narušovaniu vzhľadu a prostredia mestskej časti a znečisťovaniu verejného priestranstva.

§ 2 
Základné pojmy

Pre účely tohto nariadenia sa rozumie:
1. Verejným priestranstvom sa rozumie ulica, námestie, park, trhovisko a iný priestor prístupný verejnosti bez obmedzenia, ktorý bez ohľadu na vlastnícke vzťahy slúži na všeobecné užívanie, ak osobitný zákon neustanovuje inak.1)

2. Zariadením na verejnom priestranstve sa rozumejú najmä predajné stánky, kiosky, lavičky, koše na odpadky, hracie prvky na ihriskách, mobilná zeleň, sochy, pamätníky, fontány, zariadenia elektrických káblových rozvodov, telefónne automaty, reklamné, propagačné a informačné zariadenia, stĺpy verejného osvetlenia, fontány, zastávky MHD (ďalej len „zariadenia“)

3. Nehnuteľnosťou  sú pozemky alebo stavby spojené so zemou pevným základom.

4. Spevnenými plochami verejného priestranstva sú plochy, na ktorých je vykonaná taká povrchová úprava, ktorej výsledkom je najmä iný ako zemitý alebo trávnatý povrch.

5. Stanovište zberných nádob alebo kontajnerov (ďalej len „stanovište“) je miesto vyhradené na umiestnenie zberných nádob alebo kontajnerov, ktoré vyhovuje hygienickým, estetickým a protipožiarnym požiadavkám a je prístupné vlastníkovi, správcovi, nájomcovi alebo užívateľovi nehnuteľnosti, ako aj vozidlám zabezpečujúcim zber a prepravu komunálnych odpadov.

6. Čistením komunikácií sa rozumie najmä ich zametanie, umývanie tlakovou vodou, odstraňovanie buriny, lístia, blata, odpadu organického a anorganického a iných nečistôt, odstraňovanie snehu a poľadovice, v prípade potreby čistenie kanalizačných a uličných (dažďových) vpustí.

7. Chodníkom sa rozumie komunikácia alebo časť cesty určená spravidla pre chodcov, ktorá je spravidla oddelená od vozovky výškovo alebo iným spôsobom.





§ 3
Zodpovednosť za čistotu a poriadok


1. Za čistotu a poriadok na verejných priestranstvách a nehnuteľnostiach  nachádzajúcich sa na území mestskej časti zodpovedá ich vlastník (správca), užívateľ alebo nájomca, ktorý je povinný bezodkladne odstrániť znečistenie alebo iný neporiadok, s výnimkou prípadov ustanovených osobitným predpisom 6). 

2. Právnická osoba a fyzická osoba zodpovedá za konanie, ktorým sama spôsobí alebo inému umožní spôsobiť znečistenie alebo iný neporiadok na verejných priestranstvách alebo na nehnuteľnostiach, na ktorých naruší vzhľad či prostredie v mestskej časti.

3. Za čistotu a poriadok pri vykonávaní stavebných a iných obdobných prác (napríklad výkopových, rekonštrukčných alebo iných) zodpovedajú vlastníci (užívatelia) a správcovia nehnuteľnosti, ako aj právnické osoby a fyzické osoby vykonávajúce tieto stavebné činnosti. Stavebník je povinný označiť stavbu stavebným povolením orgánu, ktorý stavbu povolil, menom a adresou stavebníka, resp. realizátora stavby, údajmi o začatí a ukončení stavby a pod.2)

4. Pri zhromaždeniach zodpovedá za čistotu a poriadok zvolávateľ zhromaždenia.3) Zvolávateľ zhromaždenia je povinný po ukončení verejného zhromaždenia na vlastné náklady zabezpečiť vyčistenie príslušnej časti verejného priestranstva a jeho bezprostredného okolia, na ktorého použitie mal osobitné povolenie mestskej časti a nahradiť mestskej časti prípadnú škodu spôsobenú účastníkmi zhromaždenia na verejnom priestranstve a na zariadení nachádzajúcom s na použitom verejnom priestranstve.

5. Žiadateľ o zaujatie verejného priestranstva je povinný počas zaujatia a po jeho ukončení na vlastné náklady zabezpečiť vyčistenie príslušnej časti verejného priestranstva a jeho bezprostredného okolia, na ktorého použitie mal osobitné povolenie mestskej časti a v prípade škody spôsobenej zaujatím verejného priestranstva a na zariadení, nachádzajúcom sa na verejnom priestranstve toto uviesť do pôvodného stavu na základe podmienok určených mestskou časťou.4)

6. Usporiadateľ verejných kultúrnych alebo verejných športových podujatí na verejných priestranstvách5) je povinný v priebehu konania podujatia zabezpečiť jeho priebežné čistenie a po ukončení podujatia zabezpečiť vyčistenie príslušnej časti verejného priestranstva a jeho bezprostredného okolia, na ktorého použitie mal osobitné povolenie mestskej časti. Usporiadateľ je povinný nahradiť mestskej časti prípadnú škodu spôsobenú účastníkmi kultúrneho alebo športového podujatia na verejnom priestranstve, alebo zariadení nachádzajúcom sa na použitom verejnom priestranstve.

7. Každý osobne zodpovedá za konanie, ktorým spôsobuje znečistenie alebo neporiadok na území mestskej časti.

8. Ostatné podmienky starostlivosti o čistotu a poriadok na verejných priestranstvách tu neuvedené sa riadia osobitnými predpismi.6)

§ 4
Povinnosti pri dodržiavaní čistoty a poriadku na verejných priestranstvách 


1. Právnické osoby a fyzické osoby sú povinné dodržiavať čistotu a poriadok na verejných priestranstvách.

2. Právnické a fyzické osoby sú povinné odkladať vzniknutú nečistotu a iný odpad do zberných nádob a kontajnerov určených na tento účel, udržiavať ich okolie v čistote a dbať na pravidelný odvoz odpadu.

3. Každý je povinný dodržiavať čistotu a poriadok na verejných priestranstvách, zdržať sa akéhokoľvek konania, ktorým by mohol spôsobiť porušenie verejného poriadku a čistoty v rozpore so všeobecne záväznými právnymi predpismi a dobrými mravmi.

4. Vlastníci (držitelia) a prevádzkovatelia motorových vozidiel sú povinní uvoľniť časť miestnej a účelovej komunikácie (cesty) alebo iné verejné priestranstvo pre potreby čistenia a na základe výzvy cestného správneho orgánu mestskej časti a pre potreby údržby drevín z hľadiska prevádzkovej bezpečnosti.

5. Vlastník (správca) bytového domu, všetky právnické a fyzické osoby (živnostníci, podnikatelia) vykonávajúce podnikateľskú alebo inú činnosť na nehnuteľnostiach, ktoré užívajú (prevádzkujú) sú povinní triediť odpad a ukladať ho do nádob na odpad umiestnených v príslušných stanovištiach.7)

6. Na verejných priestranstvách je zakázané:
a) trvalé umiestnenie nádob na odpad na komunikáciách alebo verejnom priestranstve okrem nevyhnutne potrebného času pred ich vyprázdnením, znemožňovanie odvozu domového odpadu nevhodných parkovaním motorových vozidiel pred stanovišťom nádob na odpad,
b) umiestňovať do stanovišťa nádob na odpad alebo jeho okolia objemný odpad určený na zneškodnenie8) (napríklad: starý nábytok, opotrebované spotrebiče, stavebný odpad z rekonštrukcií a iný odpad),
c) vysypávať alebo rozsypávať odpad mimo miest na to určených,
d) odkladať, odhadzovať alebo vyhadzovať odpadky (papier, obaly, krabice, fľaše, plechovky, ohorky od cigariet a iné) mimo miest na to určených,
e) vyklepávať prach a vyhadzovať odpad, alebo zvyšky jedla z okien a balkónov,
f) vylievať alebo rozlievať kvapaliny mimo miest na to určených,
g) skladovať odpad mimo miest na to určených,
h) spaľovať akýkoľvek odpad, 9)
i) skladovať stavebný materiál bez povolenia alebo nad rámec povolenia,
j) roznášať blato a iné nečistoty na verejné priestranstvá kolesami motorových vozidiel,
k) znečisťovať komunikácie pri výjazde motorovými vozidlami zo stavenísk, blatistých alebo inak znečistených ciest a plôch. V prípade znečistenia komunikácií alebo verejných priestranstiev sú vodiči povinní zabezpečiť okamžité očistenie povrchu komunikácie alebo verejného priestranstva, 10)
l) vykonávať opravy motorových vozidiel, vypúšťať a vymieňať prevádzkové náplne vozidla a umývať motorové vozidlá s výnimkou vysávania a čistenia interiéru, nutného čistenia skiel, svetiel a evidenčných čísiel,
m) znečisťovať životné prostredie unikajúcimi pohonnými látkami, prevádzkovými náplňami motorových vozidiel a splaškovými vodami, 
n) vyhotovovať akýmikoľvek prostriedkami nápisy a zobrazenia a umiestňovať plagáty, reklamy, inzeráty na plochy a objekty, mimo miest na to určených,
o) znečisťovať alebo umožňovať znečisťovanie verejného priestranstva sypaním krmiva a prikrmovaním zvierat,
p) znečisťovať verejné priestranstvo vykonávaním osobnej potreby a hygieny,
q) zakladať oheň mimo miest vyhradených na tento účel,
r) stanovať alebo prespávať mimo miest na to určených,
s) premiestňovať, znehodnocovať alebo poškodzovať zariadenia,
t) vyberať, triediť a rozhadzovať odpad z kontajnerov a smetných košov
u) vykonávať akékoľvek činnosti, pri ktorých v obťažujúcej miere vzniká a šíri sa zápach alebo škodlivé plyny,
v) fajčiť na verejne prístupných priestoroch v rozpore s osobitným právnym predpisom,11)
w) vykonávať činnosti, ktoré v obťažujúcej miere spôsobujú hluk a svetelné efekty (napr. propagácia firiem, zariadení, výrobkov, nepovolené činnosti zábavnej pyrotechniky, hlučná hudobná produkcia a pod.) pri ktorých dochádza k porušovaniu nočného pokoja v čase od 22.00 h do 06.00 h, 12)
x) zhŕňať pozametané nečistoty do vozovky, na verejnú zeleň, do kanalizačných vpustí alebo tieto ponechávať zhrnuté na chodníkoch,
y) znemožňovať oprávnenej osobe odvoz komunálneho odpadu, najmä zastavením alebo státím motorového vozidla pred stanovišťami, pričom nerozhoduje, či je stanovište umiestnené na mieste na to určenom, na cestnej komunikácii alebo na chodníku, priľahlom k cestnej komunikácii alebo na inom mieste, ležiacom mimo cestnej komunikácie, pokiaľ je z umiestnenia nádob zrejmé, že tieto sú pravidelne vyprázdňované,
z) používať pyrotechniku v rozpore s osobitným predpisom.13)

7. Užívať verejné priestranstvo na iné účely ako je bežne určené jeho využívanie, možno len na základe osobitného povolenia vydaného mestskou časťou.

8. Každý je povinný pri nakladaní a vykladaní tovaru a iného materiálu na verejnom priestranstve zabezpečovať čistotu tohto priestranstva. Každé znečistenie musí byť bez zbytočného odkladu na vlastné náklady odstránené.

9. Dočasné umiestnenie tovaru a iného materiálu na verejnom priestranstve, ktoré povolila mestská časť, nesmie ohrozovať zjazdnosť a schodnosť komunikácie, bezpečnosť, zdravie a majetok občanov. Spôsobom uloženia alebo vplyvom poveternostných podmienok sa nesme znečisťovať okolie. Sypké materiály musia byť uložené tak, aby nedochádzalo k znečisteniu okolia a verejnej kanalizácie.14)

10. Objemný odpad určený na zneškodnenie, ak nie je verejným oznamom určené inak, je možné vyniesť len po pristavení veľkokapacitného kontajnera alebo vozidla na to určeného. Po naplnení kontajnera musí zabezpečiť pôvodca odpadu alebo objednávateľ veľkokapacitného kontajnera bez zbytočného odkladu jeho odvoz.

11. Nakladanie a vkladanie tovaru a iného materiálu (uhlie, drevo, stavebný materiál a pod.) na verejnom priestranstve možno vykonávať iba vtedy, ak sa to technicky nedá zabezpečiť mimo verejného priestranstva (vo dvore, objekte a pod.). Pritom sa musí dbať na čistotu komunikácie (cesty) a chodníkov, na ich zjazdnosť a schodnosť a na bezpečnosť chodcov. Každé znečistenie musí byť okamžite odstránené.


§  5
Povinnosti pri dodržiavaní čistoty a poriadku na nehnuteľnostiach



1. Nehnuteľnosti nachádzajúce sa na území mestskej časti musia byť udržiavané tak, aby nečistota (blato, smetie, prach) z nich nebola zanášaná na verejné priestranstvo a aby svojim stavom nenarúšali vzhľad a prostredie mestskej časti, a neohrozovali bezpečnosť občanov. Konáre stromov a kríkov, ktoré prečnievajú na verejné priestranstvo je vlastník, správca alebo užívateľ nehnuteľnosti, na ktorej sa stromy, resp. kríky nachádzajú, povinný upraviť tak, aby neprekážali a neohrozovali chodcov, nesťažovali a neohrozovali cestnú premávku, nezasahovali do elektrického vedenia a nezakrývali dopravné značenia a zariadenia.

2. Vlastník, správca, nájomca alebo užívateľ nehnuteľnosti v zastavanom území bez ohľadu na to, či samotná nehnuteľnosť je alebo nie je oplotená, je povinný odstraňovať burinu počas celého vegetačného obdobia, odstraňovať invázne druhy rastlín, zamedziť ich opätovnému šíreniu.

3. Vlastníci alebo prevádzkovatelia stánkov, kioskov, pojazdných predajní, sezónnych exteriérových posedení a podobných zariadení sú povinní zabezpečiť čistotu a poriadok, ak nie je určené inak, do vzdialenosti 2 m okolo týchto zariadení, a to najmä umiestnením dostatočného počtu košov alebo nádob na odpadky a pravidelným čistením tohto priestoru. Koše alebo nádoby na odpadky je potrebné pravidelne vyprázdňovať do osobitne objednaných nádob na odpad.

4. Každý bytový dom musí mať stanovište pre umiestnenie zbernej nádob na odpad. Pokiaľ stanovište nie je umiestnené v dome, musí byť miesto na umiestnenie nádob, v primeranej vzdialenosti od bytového domu. 

5. Každá fyzická osoba a právnická osoba je povinná umiestniť nádoby na odpad vo vlastnom objekte (zariadení) alebo v stanovišti nádob na odpadky na vlastnom pozemku.

6. Na území mestskej časti musí byť každý bytový dom označený tak, aby bolo viditeľne zrejmé, kto je zodpovedný za čistotu a poriadok na nehnuteľnosti a jej okolí. Z toho dôvodu správca bytového domu alebo spoločenstvo vlastníkov bytov nahlasuje mestskej časti každú zmenu v správe nehnuteľnosti.

7. Vlastník, nájomca, užívateľ alebo správca je povinný udržiavať stanovište a jeho okolie v čistote a poriadku.

 
§ 6
Čistenie chodníkov


1. Chodníky je nutné čistiť po celej šírke, pokiaľ ich oddelenie od cestnej komunikácie, alebo iného priestranstva je zreteľne výškovo alebo inak zreteľne označené. V opačnom prípade sa chodník čistí minimálne v šírke 2 metre, ak to chodník umožňuje.

2. Neschodnosť chodníkov nachádzajúcich sa v mestskej časti a závady v schodnosti miestnych komunikácií určených pre chodcov sú povinní bezodkladne odstraňovať správcovia týchto miestnych komunikácii.

3. Správca miestnej komunikácie je povinný čistiť chodník v celej dĺžke správcovstva. Za chodníky sa na účely tohto nariadenia považujú aj schody, cestičky pre chodcov, lávky, rampy, podchody, nadchody, terasy a pod..

4. Chodníky, ktoré nie sú vo vlastníctve alebo v správe mestskej časti, sú v letnom a v zimnom období povinní čistiť vlastníci, správcovia alebo nájomcovia.

5. Čistenie v letnom období sa vykonáva po celej šírke a dĺžke chodníka, pričom musí byť vykonané tak, aby boli chodci čo najmenej obťažovaní.

6. Zimnú údržbu a letnú údržbu verejných priestranstiev, zjazdnosť a schodnosť miestnych komunikácií III. a IV. triedy a k nim prislúchajúcich chodníkov zverených do správy mestskej časti Bratislava-Podunajské Biskupice vymedzených v odseku 2 a v odseku 3, zabezpečuje mestská časť. Zimná údržba sa uskutočňuje podľa dokumentu pod názvom „Operačný plán zimnej údržby“ na príslušnú zimnú sezónu prostredníctvom poverenej organizácie.

7. Poverená organizácia vykonáva podľa potreby posypanie komunikácii vhodným posypovým materiálom, zhŕňanie, pluhovanie, a v prípade potreby i odvoz snehu. Prednostne zabezpečuje zjazdnosť križovatiek, výpadových ciest, ulíc, schodnosť chodníkov, priechodov pre chodcov a uvoľnenie kanalizačných vpustí. V prípade potreby sa sneh odváža na skládky určené hlavným mestom Slovenskej republiky Bratislavou alebo mestskou časťou.

8. Správca miestnej komunikácie a osoby uvedené v odseku 4 sú povinní v zimnom období zbavovať chodníky snehu a poľadovice aj viackrát za deň, a to v minimálnej šírke bezpečného prechodu chodca. Sneh sa zhŕňa na okraj komunikácie do hromád. Na okraji komunikácie je potrebné uvoľniť a očistiť vpusty kanalizácie, aby sa v prípade odmäku zabezpečil odtok vody. Pri tvorení poľadovice je potrebné chodníky posýpať vhodným posypovým materiálom.

9. Pri odstraňovaní a hromadení snehu je potrebné dbať na to, aby boli uvoľnené priechody pre chodcov, vjazdy a vstupy do budov, plochy potrebné na nakladanie a vykladanie tovaru, odvoz komunálneho odpadu a pod..

10. Po ukončení zimného obdobia sa posypový materiál nesmie ponechať na chodníku, ani zhŕňať na okraj vozovky. Správca miestnej komunikácie je povinný zabezpečiť jeho odvoz.





§ 7
Kontrola


	Kontrolu dodržiavania tohto nariadenia vykonáva Mestská polícia hlavného mesta Slovenskej republiky a poverení zamestnanci mestskej časti.

§8
Sankcie

1. Fyzická osoba, ktorá poruší ustanovenia tohto nariadenia, sa dopustí priestupku a môže jej byť mestskou časťou uložená pokuta podľa osobitného predpisu 15). 

2. Právnickej osobe alebo fyzickej osobe oprávnenej na podnikanie, ktorá poruší ustanovenia tohto nariadenia, sa dopustí správneho deliktu a mestská časť jej môže uložiť pokutu podľa osobitného predpisu 16).


§9
Zrušovacie ustanovenie


	Dňom nadobudnutia účinnosti tohto nariadenia sa zrušuje všeobecne záväzné nariadenie č. 2/2003 o dodržiavaní čistoty a poriadku na území mestskej časti Bratislava-Podunajské Biskupice a všeobecne záväzné nariadenie č. 1/2006, ktorým sa mení a dopĺňa všeobecne záväzné nariadenie č. 2/2003 o dodržiavaní čistoty a poriadku na území mestskej časti Bratislava-Podunajské Biskupice. 

§10
Účinnosť


	Toto všeobecne záväzné nariadenie nadobúda účinnosť ...........................




								Mgr. Zoltán Pék
								       starosta
























__________________________________

1)   § 2b ods. 1 zákona č. 369/1990 Zb. o obecnom zriadení v znení neskorších predpisov
2)    zákon č. 50/1976 Zb. o územnom plánovaní a stavebnom poriadku (stavebný zákon) 
     v znení neskorších predpisov
3)   zákon č. 84/1990 Zb. o zhromažďovacom práve v znení neskorších predpisov
4)   § 8 zákona č. 135/1961 o pozemných komunikáciách v znení neskorších predpisov
5)   zákon č. 1/2014 Z.z. o organizovaní verejných športových podujatí a o zmene a doplnení
     niektorých zákonov
6)   Napríklad: zákon č. 79/2015 Z.z. o odpadoch a o zmene a doplnení niektorých zákonov
     v znení neskorších predpisov, zákon č. 135/1961 Zb. o pozemných komunikáciách (cestný 
     zákon) v znení neskorších predpisov
7)   § 14 ods. 1 písm. a) zákona č. 79/2015 Z.z. o odpadoch a o zmene a doplnení niektorých
     zákonov v znení neskorších predpisov
8)   § 13 ods. 1 písm. a) zákona č. 79/2015 Z.z. o odpadoch a o zmene a doplnení niektorých
     zákonov v znení neskorších predpisov
9)   § 13 ods. 1 písm. b) zákona č. 79/2015 Z.z. o odpadoch a o zmene a doplnení niektorých
     zákonov v znení neskorších predpisov
10)   § 20 zákona č. 135/1961 Zb. o pozemných komunikáciách (cestný zákon) v znení
      neskorších predpisov
11)  zákon č. 377/2004 Z.z. o ochrane nefajčiarov a o zmene a doplnení niektorých zákonov,
      v znení neskorších predpisov
12)   § 27 ods. 1 a § 62 písm. m) zákona č. 355/2007 Z.z. o ochrane, podpore a rozvoji verejného
      zdravia a o zmene a doplnení niektorých zákonov v znení neskorších predpisov
      v nadväznosti na § 3 ods. 1 vyhlášky Ministerstva zdravotníctva Slovenskej republiky č.
      549/2007 Z.z., ktorou sa ustanovujú podrobnosti o prípustných hodnotách hluku,
      infrazvuku a vibrácií a o požiadavkách na objektivizáciu hluku, infrazvuku a vibrácií 
      v životnom prostredí
13)   zákon č. 58/2014 Z.z. o výbušninách, výbušných predmetoch a munícii a o zmene
      a doplnení niektorých zákonov v znení neskorších predpisov
14)   §9 ods. 5 zákona č. 135/1961 Zb. o pozemných komunikáciách (cestný zákon) v znení 
      neskorších predpisov
15)   § 46 zákona č. 372/1990 Zb. o priestupkoch v znení neskorších predpisov
16)   § 28 ods. 2 písm. b) zákona č. 377/1990 Zb. o hlavnom meste Slovenskej republiky 
      Bratislavy v znení neskorších predpisov

